CELEX: 32011D0852
Language: sl
Date: 2011-12-15 00:00:00
Title: 2011/852/EU: Izvedbeni sklep Komisije z dne 15. decembra 2011 o spremembi Odločbe 2005/363/ES o ukrepih za zdravstveno varstvo živali pred afriško prašičjo kugo na Sardiniji, Italija (notificirano pod dokumentarno številko C(2011) 9248)  Besedilo velja za EGP

17.12.2011   
            
            
               SL
            
            
               Uradni list Evropske unije
            
            
               L 335/109
            
         IZVEDBENI SKLEP KOMISIJE
   z dne 15. decembra 2011
   o spremembi Odločbe 2005/363/ES o ukrepih za zdravstveno varstvo živali pred afriško prašičjo kugo na Sardiniji, Italija
   (notificirano pod dokumentarno številko C(2011) 9248)
   (Besedilo velja za EGP)
   (2011/852/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
   ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (3), in zlasti člena 4(3) Direktive,
   ob upoštevanju naslednjega:
   
               (1)
            
            
               Odločba Komisije 2005/363/ES z dne 2. maja 2005 o ukrepih za zdravstveno varstvo živali pred afriško prašičjo kugo na Sardiniji, Italija (4), je bila sprejeta zaradi ponovnega resnega izbruha afriške prašičje kuge pri domačih in divjih prašičih na endemično okuženem otoku Sardinija v Italiji.
            
         
               (2)
            
            
               Ta odločba prepoveduje pošiljanje živih prašičev, njihovega semena, jajčnih celic in zarodkov ter prašičjega mesa, proizvodov iz prašičjega mesa in vseh drugih proizvodov, ki vsebujejo prašičje meso, s Sardinije.
            
         
               (3)
            
            
               Vendar Odločba v skladu s členom 4(3) Direktive 2002/99/ES določa nekatera odstopanja glede pošiljanja nekaterih proizvodov iz prašičjega mesa, pridobljenih iz prašičev, ki izvirajo z gospodarstev zunaj območij tveganja, kakor so določena v Prilogi I k Odločbi, ki izpolnjujejo posebne zahteve za biološko varnost.
            
         
               (4)
            
            
               Italija je v zadnjih tednih Komisijo obvestila o znatnem povečanju števila in ozemeljske razširitve izbruhov afriške prašičje kuge v sedmih od osmih provinc Sardinije, ki je prizadela tudi velika gospodarstva s prašiči za prodajo.
            
         
               (5)
            
            
               Zaradi dajanja na trg prašičjega mesa in proizvodov iz prašičjega mesa ter drugih proizvodov, ki vsebujejo prašičje meso, lahko sedanji razvoj bolezni na Sardiniji ogrozi prašičje črede v drugih italijanskih regijah in državah članicah. Zato je treba območja tveganja v Prilogi I k Odločbi 2005/363/ES razširiti na celotno regijo Sardinije. Ker pogojev iz člena 5(2)(b) Odločbe 2005/363/ES ni več mogoče izpolniti, se odstopanje, dodeljeno Italiji za odobritev pošiljanja prašičjega mesa s Sardinije na območja zunaj Sardinije, začasno prekliče. Isto velja za odstopanje, dodeljeno na podlagi člena 6 navedene odločbe glede pošiljanja proizvodov iz prašičjega mesa in drugih proizvodov, ki vsebujejo prašičje meso, s Sardinije na območja zunaj Sardinije.
            
         
               (6)
            
            
               Odločbo 2005/363/ES je zato treba ustrezno spremeniti.
            
         
               (7)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJEL NASLEDNJI SKLEP:
   Člen 1
   Priloga I k Odločbi 2005/363/ES se nadomesti z besedilom iz Priloge k temu sklepu.
   Člen 2
   Ta sklep je naslovljen na države članice.
   
      V Bruslju, 15. decembra 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  UL L 18, 23.1.2003, str. 11.
   
      (4)  UL L 118, 5.5.2005, str. 39.
   
      PRILOGA
      
         
            „PRILOGA I
            Vsa območja Sardinije.“